Cui che al va, cui che al rive
Un bagn di sanc pal Centriçampe che al à resistût dome te citât di Udin. Une rivincite pal Centridrete e in particolâr pe Leghe Nord che e torne a viodi a lusî il so Carroccio come che nol capitave di agns.
Chest il risultât des elezions de metât di Avrîl in Friûl, cuntun apontament segnât di resurezions e tramonts di diviers oms politics che a àn caraterizât i ultins dîs agns de politiche regjonâl.
A sorprese, Renzo Tondo al à vint su Riccardo Illy te corse pe presidence dal Friûl-Vignesie Julie, cuntun risultât cussì clâr e net che nol lasse spazi a nissune repliche.
L’imprenditôr triestin, difensôr de leç di tutele de lenghe furlane, prestât a la politiche (come che i à simpri plasût definîsi) dal 1993 al à incassât la sô prime sconfite intune competizion eletorâl anunciât il so gjavâsi de sene politiche cence concedi nancje une interviste o un ultin coment ai mass media che pûr al veve doprât par agns.
A la vuide de Regjon, duncje, al torne propit il grant escludût dal 2003, intant che tal stes timp e va fûr di sene Alessandra Guerra. La “pasionaria” cul façolet vert prime e à refudât une candidature pal Parlament intune posizion che le varès in ogni câs lassade fûr dai puescj “cjalts” par Rome. E po, cuasit a la vilie de votazion, si jere esprimude a pro di Illy cuntune mosse che di fat le à puartade a taiâsi i puints no dome cu la Leghe ma ancje cul Centridrete.
In spiete di viodi cuâi che a saran i prins ats concrets de zonte Tondo, che a la culture e a lis lenghis minoritariis al à volût tant che assessôr Roberto Molinaro (Udc), a van regjistrât ancje a lis elezions aministrativis altris gambiaments.
In Provincie di Udin e tramonte la stele di Marzio Strassoldo e e monte sù di gnûf chê di Pietro Fontanini. Autonomist furlan ancjemò prime che padan, al è stât il prin president di Regjon esprimût te prime metât dai agns 90 de Leghe Nord. A lui i tocje il compit di tornâ a dâ sflandôr a un ent, la Provincie apont, che e veve pierdût smalt cu la vicende Strassoldo-Tavoschi.
Si ritire, pal moment, ancje Sergio Cecotti. Dopo dîs agns di mandât di Sindic, al lasse l’ufici di prin citadin di Udin al è retôr de Universitât Furio Honsell. Il fisic furlanist al torne a fâ il professôr a Triest, intant che i tocje al matematic di gjestî la aministrazion comunâl dal cjâflûc furlan, adun cul Partît democratic, a lis listis civichis e a la Çampe Arc di Sant Marc. E confrontâsi cuntun Centridrete vincent, invezit, ai nivei parsore.
Tondo, Fontanini e Honsell. A son lôr i gnûfs “fâr” de politiche furlane che tai prossims cinc agns la comunitât civîl dal Friûl e cjalarà.
________________________________________________
Regjon. La sorprese: Tondo president
Probabil i veve crodût dome lui: Renzo Tondo al à batût Illy (53,82% a 46,18%) segnant la colade dal «Faraon» di Triest, come lu clamave cualchidun.
Tondo al è partît rincorint cence nancje la poie convinte de sô coalizion, si è definît subit “president dai citadins” e al à pontât su la concomitance cu lis elezions politichis. Al à alçât il tîr cun tonos polemics pontant su la critiche dal debit public, dal redit di citadinance, cul lassâ un confront a Telefriuli e – magari cussì no – sbaradis cuintri de leç sul furlan. A Illy no i son bastadis “gnovis” alencis tant chê dal president dal Udin Gianpaolo Pozzo e di Alessandra Guerra, che cumò a àn di patî il svindic di Saro – il plui sustât de sô posizion – il prin, e dal so partît (la Leghe Nord) la seconde, ancje se jê e à domandât scusis “postumis”.
LA ZONTE_Daûr dal president Renzo Tondo la Zonte e je componude di:
Luca Ciriani (Pdl-An) furlan di Pordenon vicepresident e assessôr aes Ativitâts produtivis;
Elio De Anna (Pdl-Fi) furlan di Pordenon,
al Personâl e ai Servizis informatîfs;
Vladimiro Kosic (esterni) Triestin, Sanitât
e Protezion sociâl;
Vanni Lenna (Pdl-Fi) furlan cjargnel, Ambient
e Lavôrs publics;
Roberto Molinaro (Udc) furlan di Udin, Istruzion, la Culture, la Formazion professionâl, il Sport e la Pâs;
Riccardo Riccardi (Pdl-An) furlan di Udin, Planificazion teritori, energjie, mobilitât;
Alessia Rosolen (Pdl-An) Triestine, Lavôr, Formazion universitarie e Ricercje;
Sandra Savino (Pdl-Fi), Triestine, assessôr
aes Risorsis economichis e finanziariis, al Patrimoni
e ai Servizis gjenerâi;
Federica Seganti (Leghe Nord) triestine, relazions internazionâls e autonomiis locâls;
Claudio Violino (Leghe Nord) furlan di Udin,
risorsis agriculis, naturâls, forestâls e a la mont.
NUMARS IN STRUC_ Nissun assessôr par Gurize. Pe provincie di Triest (236.320 abitants, 19% de regjon): 4 di lôr in Zonte, il 36%. Provinciis furlanis (966.000 abitants, 81% de regjon) 7 di lôr in Zonte, il 64%.
Provincie di Udin: Fontanin a man bassis
In Provincie di Udin sucès facil – daûr des previsions – pe coalizion di Centridrete, di fat il leghist Pietro Fontanini si impon za al prin turni cul 55,4% dai vôts. Diego Travan, l’imprendidôr sielzût avonde tal ultin dal PD par contrastâlu, al à vût il 39,22% des preferencis. Une vore plui lontans chei altris candidâts: Ernesto Pezzetta di “La Destra” al à vût il 2,1%, Marzio Strassoldo l’1,95%, e Luca Battista de “Fiamma Tricolore” l’1,34%. Il prin partît de Provincie al risulte il Pdl cul 31,68% des preferencis. Daûr al è il PD cul 27,09% dai vôts, la Leghe Nord cul 15,4%, la UDC cul 8,38%, la “Italia dei Valori” cul 4,43%, e la Çampe Arc di S. Marc cul 4%. Chei altris partîts a son restâts sot dal 2,5%. Intun esit avonde scontât, come che si diseve, al maravee il flop dal president in jessude Marzio Strassoldo, l’unic ae vuide di un partît furlanist. Il scandul che lu à puartât aes dimissions al à pesât cetant, si viôt, e i furlans no i àn dât fiducie.
I ASSESSÔRS_Nûf i assessôrs che a componin la gnove Zonte dal president Fontanini che al tignarà par se lis deleghis al belanç, a lis riformis istituzionâls, a lis politichis linguistichis, e ai rapuarts cu lis societâts partecipadis. Fabio Marchetti (Pdl) al è il vicepresident cun deleghis a viabilitât, traspuarts, motorizazion civîl e grandis oparis; Mario Virgili (Pdl), al cjape l’assessorât a personâl, informatiche, ativitâts sportivis e ricreativis; Stefano Teghil (Ln), edilizie patrimoniâl, sigurece, energjie; Elena Lizzi (Ln), culture, istruzion e paritât om femine; Ottorino Faleschini (Udc), montagne, protezion civîl, cjace e pescje; Adriano Piuzzi (Pdl), politichis sociâls e leç 10; Daniele Macorig (Pdl), lavôr, formazion professionâl e agricolture; Franco Mattiussi (Pdl), ativitâts produtivis e turisim; Enio Decorte (Udc), ambient. President dal Consei provinciâl Marco Quai (Pdl). In struc, duncje, cinc assessôrs dal Pdl, doi de Leghe Nord e doi dal Udc.
Redazion
___________________________________________________
Comun di Udin: sindic… magnific
Si è presentât a chei di Udin disint “Yes, o pues” e i fats i àn dât reson. Furio Honsell al à vint la sfide par deventà Sindic di Udin, ancje se a un ciert pont la imprese e someave pardabon dificil. Candidât a sorprese dal Centriçampe, il Retôr de Universitât dal Friûl si è cjatât cence un aversari devant e par cualchi setemane la sô vitorie e je someade facile facile.
Nissun al pensave che la Cdl di Udin e sarès rivade a convinci Enzo Cainero a cori par Palaç D’Aronco e a meti in discussion la conferme de çampe in citât. Invezit, il comercialist origjinari di Cjavalì, al à acetât di bon grât la sfide e Udin e à vût, dopo tancj agns, doi candidâts di nivel; i miôr des rispetivis fazions.
La vitorie di Berlusconi in dute Italie e la largje afermazion di Fontanini in Provincie a someavin il viatic par viodi un om di Centridrete su la poltrone che e je stade tai agns di Candolini, Cecotti, Mussato e vie disint.
Nuie ce fâ: al secont turni i udinês a àn preferît il “pôc furlan” Honsell al “furlanat” Cainero. Pôc furlan nome tes origjins parcè che il Retôr al è stât in prime file in plui di cualchi bataie a pro de lenghe furlane e plui di cualchi volte al è stat lui il promotôr di resonaments sul rûl di Udin come Capitâl dal Friûl.
Coragjos a zurâ ancje par furlan, al à volût dâ subit un segnâl impuartant afidant la deleghe pe Politiche Linguistiche a chel Kristian Franzil che al jere stât President de Commission Culture intant de discussion de Leç sul Furlan.
Ce che al è sigûr al è che il Professôr al à capît che Udin e à bisugne di un rilanç. I ultins agns de zonte Cecotti a son stâts caraterizâts di un ciert imobilisim culturâl e di une scjarse azion di promozion de centralitât de citât. Honsell al sa che, indipentementri de maiorance che lu sosten e che no je gambiate rispiet a chê de passade legjislature, i furlans si spetin di lui plui di cualchi segnâl di discontinuitât.
LA ZONTE_La composizion de gnove zonte comunâl e je cheste: Vincenzo Martines (PD) vicesindac e ativitâts economichis; Chiara Franceschini (Innovare con Honsell) eficacie organizzative; Paolo Coppola (Innovare con Honsell) Inovazion e e-government; Lorenzo Croattini (Innovare con Honsell) cualitât de citât; Giovanni Barillari (Cittadini) salût e ecuitât sociâl; Mariagrazia Santoro (tecnic esterni) planificazion teritoriâl; Kristian Franzil (Çampe Arc di Sant Marc) istruzion, politichis pai zovins, sport, timp libar, lenghis minoritariis; Luigi Reitani (tecnic esterni) culture e turisim; Gianna Malisani (PD) gjestion urbane; Enrico Pizza (PD) mobilitât.
Cun di plui a son stâts nomenâts trê conseîrs delegâts: Anna Paola Peratoner al belanç partecipatîf, Cinzia Del Torre al belanç di gjenar e Franco Della Rossa a la anagrafe.
Simone Bressan / Udine20.it
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk fur_Latn fur_Latn fur_Latn fur_Latn fur_Latn fur_Latn fur_Latn vec_Latn fur_Latn fur_Latn fur_Latn fur_Latn fur_Latn fur_Latn vec_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn lmo_Latn